**Бања Лука,** 07.03.2023. год.

**Бр. протокола:**

|  |
| --- |
| **Пословни портал CAPITAL**  Н/р Синиша Вукелић, главни и одговорни уредник  Улица Јована Дучића 51  78 000 Бања Лука |

|  |
| --- |
| **Организациона јединица:** Дирекција  **Контакт особа:** Предраг Клинцов  **Телефон:** 051/246-311  **Факс:** 051/215-610 |

**ПРЕДМЕТ:** Реаговање на објављени чланак, доставља се

Поштовани,

На порталу Capital.ba је дана 06.03.2023. године објављен чланак под насловом „“Електрокрајина“ исплаћује отпремнине и оставља пензионере да раде“ чији садржај код читалаца може створити погрешан утисак, јер му недостају неке основне чињенице, посебно из разлога што нам није остављен примјерен временски рок за одговор на новинарски упит.

С тим у вези, тражимо да објавите реаговање на објављени чланак, како слиједи:

-„Електрокрајина“ је у пројекту реорганизације закључила споразумне раскиде радног односа уз исплату стимулативне отпремнине искључиво за запослене на административним пословима, инвалиде рада и раднике са смањеном радном способношћу због болести и слично.

-Запослени која су били предмет контроле Републичке управе за инспекцијске послове - Сектор инспекције рада и заштите на раду, су радници са високом стручном спремом и инжењери електроенергетске струке на одговорним техничким функцијама који представљају дефицитаран стручни кадар, што је био једини разлог за њихов даљи ангажман.

-На тржишту рада је евидентан недостатак дипломираних инжењера електроенергетског смјера чак и без радног искуства, а посебно са радним искуством и практичним знањима.

-Предузеће у постојећој систематизацији има 12 упражњених радних мјеста за дипломиране инжењере електротехнике, што је посебно изражен недостатак у градовима и општинама ван Бањалуке.

-„Електрокрајину“ су у прва два мјесеца ове године напустила два дипломирана инжењера електротехнике због боље плаћеног посла у приватном сектору, док на тржишту рада нема адекватне замјене за исте.

-Дефицит високообразованог електроенергетског кадра поприма озбиљне размјере, јер, према информацијама са којима располажемо, на два јавна електротехничка факултета у РС тренутно студира тек 17 студената електроенергетског смјера.

-Предузеће је изјавило жалбу на Рјешење Републичке управе за инспекцијске послове - Сектор инспекције рада и заштите на раду - Одјељење Бања Лука, надлежном Министарству рада и борачко-инвалидске заштите РС.

-Радницима чија су права била предмет инспекцијског надзора су (претходни) уговори о раду престали у складу са чланом 175. тачка 2) Закона о раду, одлукама овог послодавца којима је, на основу интерних евиденција констатовано наступање законом прописаних претпоставки за престанак радног односа, односно наступање законом прописаних претпоставки осигураника на старосну пензију. Послодавац је у поступку престанка радног односа испоштовао све законске и уговорне обавезе које има према радницима.

-Послодавац је са дотичним радницима закључио нове уговоре о раду на неодређено вријеме по основу одредби члана 26. Закона о раду и члана 142. Закона о пензијском и инвалидском осигурању.

-Како је с аспекта Закона о раду и Закона о ПИО, а конкретно Одлуке Уставног суда РС која је објављена у “Службеном гласнику РС” бр. 96/13 од 12.11.2013. године, ово радно ангажовање могуће без било каквих негативних посљедица на стечена права радника, Предузеће сматра да није поступило у супротности са законом или другим прописом, јер није повриједио права радника, односно није извршио прекршај из области радних односа и запошљавања.

-Закон о ПИО је предвидио могућност да корисник старосне пензије стекне поново статус осигураника у обавезном осигурању, односно да буде запослен на основу уговора о раду или другог акта послодавца, те иако ово није основни пропис у области радних односа, услови за стицање права на старосну пензију из Закона о раду и Закона о ПИО се подударају, а услови за престанак радног односа радника, поред година живота, зависе и од стажа осигурања за који је плаћен допринос, због чега се одредбе Закона о раду не могу посматрати изоловано од одредби других прописа на које овај закон упућује, конкретно од одредби Закона о ПИО.

-Чланом 26. Закона о раду дефинисано је да се радни однос може засновати са лицем које има најмање 15 година, одговарајућу здравствену способност и које испуњава друге услове утврђене посебним законом, општим актом послодавца, актом о систематизацији или посебном одлуком послодавца. Овим чланом Закона о раду се утврђује минимална старосна граница за закључивање уговора о раду, али не и максимална старосна граница за запослење, из чега произилази да постоји могућност радног ангажовања лица која се налазе у старосној пензији, и са аспекта Закона о раду, а посебно са аспекта Закона о ПИО.

-Радници о којима је ријеч су лица старија од 15 година, имају одговарајућу здравствену способност и испуњавају остале предвиђене услове из аката Послодавца.

Срдачан поздрав,

КАБИНЕТ УПРАВЕ